Både prestegård og kirke har røtter tilbake til middelalderen. Hovedbygningen er et toetasjers laftebygg med stående panel. Den ble oppført for sogneprest Christopher Anker i 1747–48 etter at den forrige bygningen brant i 1746. Den har kjellerrom fra middelalderen og ble betydelig endret på midten av 1800-tallet. Forpakterboligen er et toetasjers laftebygg fra siste halvdel av 1700-tallet. Begge bygningene er fredet, og det finnes også driftsbygninger. Hageanlegget dateres av Riksantikvaren til andre kvartal av 1800-tallet.